ประกาศคณะกรรมการพิจารณาการทุ่มตลาดและการอุดหนุน เรื่อง การตอบโต้การทุ่มตลาดสินค้าบล็อกแก้วชนิดใสที่มีแหล่งกำเนิดจากสาธารณรัฐเช็ก พ.ศ. 2551

ประกาศคณะกรรมการพิจารณาการทุ่มตลาดและการอุดหนุน
ประกาศคณะกรรมการพิจารณาการทุ่มตลาดและการอุดหนุน
เรื่อง
การตอบโต้การทุ่มตลาดสินค้าบล็อกแก้วชนิดใสที่มีแหล่งกำเนิดจากสาธารณรัฐเช็ก
พ.ศ. ๒๕๕๑
 

ด้วยคณะกรรมการพิจารณาการทุ่มตลาดและการอุดหนุนภายใต้พระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีคำวินิจฉัยเบื้องต้นเมื่อวันที่ ๑๑ กรกฎาคม พ.ศ. ๒๕๕๑
ว่าผู้ผลิตหรือผู้ส่งออกสินค้าบล็อกแก้วชนิดใสที่มีแหล่งกำเนิดจากสาธารณรัฐเช็กได้ส่งสินค้าดังกล่าวเข้ามาทุ่มตลาดและก่อให้เกิดความเสียหายอย่างสำคัญแก่อุตสาหกรรมภายในตามมาตรา
๑๙ (๑) แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒
และมีความจำเป็นต้องป้องกันความเสียหายแก่อุตสาหกรรมภายในคณะกรรมการพิจารณาการทุ่มตลาดและการอุดหนุนจึงเห็นสมควรให้ใช้มาตรการชั่วคราวตอบโต้การทุ่มตลาดการนำเข้าสินค้าดังกล่าว

อาศัยอำนาจตามความในมาตรา
๔๑ มาตรา ๔๒ และมาตรา ๗๓ (๑)
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ คณะกรรมการพิจารณาการทุ่มตลาดและการอุดหนุนออกประกาศไว้ ดังต่อไปนี้

ข้อ ๑
ประกาศนี้เรียกว่า ประกาศคณะกรรมการพิจารณาการทุ่มตลาดและการอุดหนุน เรื่อง
การตอบโต้การทุ่มตลาดสินค้าบล็อกแก้วชนิดใสที่มีแหล่งกำเนิดจากสาธารณรัฐเช็ก พ.ศ.
๒๕๕๑

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปเป็นกำหนดเวลาสี่เดือน

ข้อ ๓
ให้เรียกเก็บอากรชั่วคราว หรือให้วางหลักประกันการชำระอากรชั่วคราวเป็นหนังสือค้ำประกันจากธนาคารพาณิชย์ซึ่งดำเนินกิจการหรือมีสาขาดำเนินกิจการในประเทศไทย
สำหรับการนำเข้าสินค้าบล็อกแก้วชนิดใส ตามพิกัดอัตราศุลกากรประเภทย่อยที่
๗๐๑๖.๙๐.๐๐ ที่มีแหล่งกำเนิดจากสาธารณรัฐเช็ก ซึ่งผลิตจาก
(๑)
บริษัท Vitrablok K.S. ให้เรียกเก็บในอัตราร้อยละ ๙๓.๖๗ ของราคา
ซี.ไอ.เอฟ.
(๒)
รายอื่น ให้เรียกเก็บในอัตราร้อยละ ๙๓.๖๗ ของราคา ซี.ไอ.เอฟ.

ประกาศ ณ วันที่ ๗
สิงหาคม พ.ศ. ๒๕๕๑
ไชยา สะสมทรัพย์
รัฐมนตรีว่าการกระทรวงพาณิชย์
ประธานคณะกรรมการพิจารณาการทุ่มตลาดและการอุดหนุน

























วิภา/ผู้จัดทำ
๘ กันยาน ๒๕๕๔




















































[๑] ราชกิจจานุเบกษา
เล่ม ๑๒๕/ตอนพิเศษ ๑๓๕ ง/หน้า ๓๐/๘ สิงหาคม ๒๕๕๑